הוועדה המשותפת לוועדת הכנסת ולוועדת החוקה, חוק ומשפט לדיון בהצעת חוק סדרי השלטון והמשפט, כנסת 17, פרוטוקול מספר 9, 2008-06-18 09:10

דוד טל: אנחנו עוברים לוועדה המשותפת של ועדת החוקה, חוק ומשפט וועדת הכנסת להצבעה.

דוד טל: טרם ההצבעה אאפשר לחברי, חבר הכנסת בן-ששון, לומר את אשר על לבו.

דוד טל: הבטחתי לו את זה בדיון הקודם.

דוד טל: הצעת חוק סדרי השלטון והמשפט (ביטול החל המשפט, השיפוט והמינהל).

דוד טל: השעה 9:10 דקות, בשעה 9:25 אנחנו נצביע.

דוד טל: אני אפתח בהצגת החוק.

דוד טל: מכיוון שקראנו כבר את החוק בדיון הקודם, אין צורך שנקרא אותו, אבל אני אעבור ברפרוף על הסעיפים השונים.

דוד טל: אנחנו מדברים על הצעת חוק ביטול החלטת המשפט, השיפוט והמינהל, עריכת משאל עם.

דוד טל: אנחנו מדברים על כך, שאם הממשלה תקבע שהיא רוצה להחזיר את רמת הגולן, הכנסת תצטרך לאשר את זה.

מנחם בן-ששון: אפילו חלק - - -

מאיר פרוש: למה אתה אומר רק רמת הגולן?

מאיר פרוש: ואם זה יהיה מזרח ירושלים?

קריאה: על זה מדובר.

דוד טל: כאן מדובר כרגע באופן כוללני.

דוד טל: רוב החברים היו פה בכל הדיונים.

דוד טל: אם הכנסת תרצה לאחר מכן, כאמור, לאשר את החלטת הממשלה, אם היא תאשר את החלטת הממשלה, פחות מ-80 חברי כנסת יצטרכו לאחר מכן ללכת לעם ולשאול את העם.

דוד טל: אם הכנסת תאשר את זה ברוב של 80 חברי כנסת, אין צורך, זה מייתר את משאל העם.

דוד טל: מעבר לכך, הסעיף הנוסף, סעיף 3(א), אומר שאם בתוך 180 יום מיום החלטת הכנסת על משאל עם יחול יום הבחירות, לא ייערך משאל עם.

דוד טל: ואז בא הסעיף שאומר שהממשלה לאחר שתיבחר לאחר מכן, אם היא תרצה, תוכל לאחר שיכוננו אותה לבטל את ההחלטה הקודמת.

דוד טל: אם היא לא מבטלת אותה תוך 30 יום, רואים את החוק שאושר למשאל עם כאילו אושר.

דוד טל: אנחנו מוותרים על סעיף 4 לחוק העיקרי, מה שלא מוצא חן בעיני ידידי חבר הכנסת בן-ששון.

דוד טל: זה הסעיף שדיבר על כך שהחוק יהיה בתוקף ביום שהחוק יסוד של משאל עם - - -

מנחם בן-ששון: אני מקווה שאני אצליח לשכנע את החברים.

דוד טל: אני בטוח שחלק מההסתייגויות שלך יתקבלו בקריאה שנייה ושלישית ולא תצטרך לשכנע - - -

גדעון סער: אבל - - -

דוד טל: יכול להיות, ואז זה ייכנס ישר לגוף החוק.

דוד טל: מעבר לכך, אנחנו אומרים גם שכל מי שזכאי להשתתף בבחירות לכנסת, תהיה לו זכות הצבעה במשאל עם, והפתקים שיהיו במשאל עם, יהיה רשום עליהם כן או לא: כן – מאשרים את החלטת הממשלה או החלטת חברי הכנסת, ולא – מתנגדים להחלטת הממשלה.

דוד טל: אנחנו גם קבענו שיהיה יום שבתון.

דוד טל: במשאל העם יהיה יום שבתון.

דוד טל: כל הוראות חוק הבחירות לכנסת יחולו על עריכת משאל עם בשינויים המחויבים, ויש גם חלופה אחת לגבי מימון מפלגות.

דוד טל: נושא נוסף מדבר על כך שכל סיעה תקבל הוצאות למימון משאל העם, והמימון ישולם בסכום השווה למחצית מיחידת המימון.

דוד טל: אני אומר את זה כרגע, מפני שיש חלופה נוספת של הרב לוי, שמדבר על כך שלא ייקבע מימון.

דוד טל: הניסוח שלנו בחלופה ב' הוא לא כזה מדויק, אבל ביקשתי מהיועצת המשפטית שתתקן את זה.

קריאה: - - - מימון המפלגות.

דוד טל: זאת חלופה אחרת, שכפי שאמרנו בדיון הקודם, אנחנו נדון בה ונרד לפרטים ולרזולוציה יותר נמוכה.

גדעון סער: אם אפשר, אני רוצה להתעכב שנייה בשאלת המימון.

גדעון סער: אני לא יודע מה התוכניות של אדוני, אבל ברור מצד אחד שצריכה להתקיים תעמולה.

גדעון סער: מצד שני, לדעתי לא נכון שהכסף הזה ילך למפלגות, מה גם שלפעמים מפלגות יהיו חלוקות, או יכולות להיות חלוקות בנושא - - -

דוד טל: דנו בנושא הזה בפעם הקודמת.

גדעון סער: ומה החלטנו?

מנחם בן-ששון: הצעתי אלטרנטיבה.

דוד טל: גם אמרנו שבין קריאה ראשונה לקריאה שנייה נדון בזה שוב לעומק.

גדעון סער: ומה מופיע כרגע?

דוד טל: כרגע יש שתי חלופות: אחת – שאפשר שיהיה מימון, כפי שמופיע כאן בסעיף 10(2), ש"המימון ישולם בסכום השווה למחצית מיחידת המימון" שחברי הכנסת מקבלים, והשנייה – שלא ייקבע מימון.

מנחם בן-ששון: אני הצעתי לבדוק גם אפשרות לפי ראש, על פי הצבעה ביום ההצבעה בכנסת בעד או נגד משאל עם, ואז חבר כנסת לפי הצבעתו ייקח את המימון.

מנחם בן-ששון: הצעתי איזה מנגנון.

קריאה: זו השיטה האיטלקית?

מנחם בן-ששון: לא, אני לא יודע כמו מה.

גדעון סער: צריך לכתוב בדברי ההסבר ששיטת המימון תיקבע אחרי הקריאה השנייה והשלישית.

דוד טל: ציינתי את זה בדבריי בישיבה הקודמת.

דוד טל: ציינתי גם בפתיחת הישיבה הזאת, שיש עוד הרבה מאוד נושאים ודברים שאנחנו צריכים לשקול ולדון בהם.

דוד טל: גם אמרנו שכל הנושא של מערכת החשבונות לעניין משאל העם יהיה על ידי הנחיות מבקר המדינה, ואני מניח שאת לא מתנגדת לכך, חברת הכנסת גלאון.

מנחם בן-ששון: זה טוב וראוי.

דוד טל: בפרט אחרי שעבר אצלך, חבר הכנסת בן-ששון, אתמול או היום נושא הפריימריס.

מנחם בן-ששון: ביום שני.

דוד טל: אנחנו אומרים שעל תעמולה למשאל עם – אגב, אני מציע לכל מי שמתמודד בפריימריס ללמוד את חוק הפריימריס לפחות כמו מנחם בן-ששון, גדעון סער, מיכאל איתן.

דוד טל: לדעתי, חשוב שכל חבר כנסת שמתמודד בפריימריס יידע את הסעיפים שמופיעים בחוק שמופיע אצל בן-ששון.

דוד טל: אלה הנושאים העיקריים.

דוד טל: בבקשה, חבר הכנסת בן-ששון, ואחריו גלאון.

דוד טל: כל זה במסגרת הזמן עד 9:25.

דוד טל: העלות שקיבלנו ממשרד האוצר לקיום משאל עם עומדת על מיליארד וחצי שקלים – אני מניח שזה הרבה פחות, אבל בואו ניקח את זה כמספר.

דוד טל: הם טוענים שמדובר במיליארד ו-300 מיליון שזאת עלות יום שבתון, ו-200 מיליון - - -

יצחק לוי: זה יותר זול משיקום כל מפוני רמת-הגולן ביישובים אחרים.

מנחם בן-ששון: נשמע אולי את עמדת הממשלה.

דוד טל: כן, עמדת הממשלה אומרת חופש הצבעה.

מנחם בן-ששון: אני רוצה להתייחס לכמה נקודות עקרוניות.

מנחם בן-ששון: הבנתי שההצבעה תהיה הצבעה לפי החלטות סיעות, למרות שציפיתי לתפיסות עקרוניות בסוגיה הזאת, אבל גם זה לגיטימי.

דוד טל: לפרוטוקול אני אומר, שקדימה נתנה חופש הצבעה לחבריה.

זהבה גלאון: אני חייבת להגיד שקדימה היא מפלגה יותר מתקדמת ממפלגת העבודה בעניין הזה, לא שקל לי להגיד משהו טוב על קדימה.

זהבה גלאון: ..

שלמה מולה נגוסאי: הסיעה - - -

זהבה גלאון: אבל אני כבר אמרתי לך שאני בעדך.

זהבה גלאון: עכשיו אני אומרת את זה בשידור.

זהבה גלאון: ..

מנחם בן-ששון: אני רוצה להתייחס בעיקר לנקודות עקרוניות, אבל אני גם רוצה לומר משהו אישי בשוליים כדי שיהיה ברור, מפני שנאמרו גם דברים אישיים במהלכי הדיון גם בצורה פורמלית וגם בצורה בלתי פורמלית, הן על ידי חברי כנסת והן על ידי אנשים שאינם חברי כנסת.

מנחם בן-ששון: נקודה עקרונית אחת נשארה אצלי מיום שהחוק הזה עלה לדיון ועד היום הזה, ולא זזתי ממשנתי ולא הצלחתי להשתכנע.

מנחם בן-ששון: לכן אני רואה את זה – אתם הרבה פעמים משתמשים בניסוח – יום עצוב לוועדת החוקה, חוק ומשפט.

מנחם בן-ששון: כן, אני רואה אותו כיום כזה.

גדעון סער: יום עצוב לוועדה המשותפת, כי זאת לא ועדת החוקה, חוק ומשפט.

יצחק לוי: לא, זה יום עצוב שזה לא נידון בוועדת החוקה, חוק ומשפט.

גדעון סער: זה היה אז, זה היה לפני שנה.

זהבה גלאון: יום עצוב.

מנחם בן-ששון: תגידו, אתם אי-פעם נתקלתם בבעיה שלי בכושר ביטוי?

מנחם בן-ששון: האם אני לא יודע להגיד את דבריי?

מנחם בן-ששון: דוברי, מר סער, רבותיי, כבוד הוא לקבל דובר כמו חבר הכנסת סער.

מנחם בן-ששון: הוא מכיר את החוק, ואני לא פעם מתייעץ אתו.

מנחם בן-ששון: אני אנסה לנסח את הדברים שלי בקיצור ובענייניות.

מנחם בן-ששון: חברים, שמעתם אותי ארוכות.

מנחם בן-ששון: אני אומר את הדברים בצורה ברורה, כראש ועדת החוקה, חוק ומשפט קודם כל.

מנחם בן-ששון: לכנסת ישראל צריכים להיות סדרי דיון מתוקנים.

מנחם בן-ששון: חלילה אני לא חושב שחבר הכנסת טל אשם בכך שהנושא נידון בוועדה המשותפת.

מנחם בן-ששון: הורתו של החוק הזה היא שלא בקדושה, הוא נעשה כחוק שנועד להיות כתקנה.

מנחם בן-ששון: אני רוצה להעמיד אתכם על עוצמת האבסורד.

מנחם בן-ששון: פה היה מדובר על שינוי סדרי הממשל הדמוקרטי לכיוון משאל עם, וזה לגיטימי ומותר לעשות את זה ונכון לעשות.

משה שרוני: לידיעתך, יותר דמוקרטי משאל עם.

מנחם בן-ששון: דוברי השני, תודה.

מנחם בן-ששון: זה דמוקרטי וזה נכון ואפשר וצריך לעשות משאל עם.

מנחם בן-ששון: לא סתם צריך לעשות, זה חלק מהחוקה שלנו לפי הבנתי, אלא שזה צריך להיעשות בוועדת החוקה, חוק ומשפט, וזה לא משנה אם אני היושב ראש שלה, חבר הכנסת טל הוא היושב ראש שלה או מישהו אחר הוא היושב ראש שלה.

מנחם בן-ששון: לוועדת החוקה, חוק ומשפט יש ניסיון, יש אתיקה, והיא עושה את הדברים בצורה נאמנה, והיא הייתה עושה את הדברים בצורה הנאמנה, משום שהחוק הזה מיועד לה.

מנחם בן-ששון: יספר לכם חבר הכנסת סער.

מנחם בן-ששון: בכנסת הקודמת הוא היה ראש - - -

מאיר פרוש: החוק של חבר הכנסת גבאי, זה אתי שלא הבאת את זה חודשים לדיון?

מנחם בן-ששון: אני אענה על זה בסוף.

קריאה: - - -

דוד טל: חבר הכנסת בן-ששון יאמר לכם שאני הסכמתי שזה יגיע לוועדת החוקה, חוק ומשפט, נכון?

דוד טל: אני הסכמתי שזה יגיע לוועדת החוקה, חוק ומשפט.

מנחם בן-ששון: אני אמרתי את זה ואני אומר עוד פעם, אמרתי שלא - - - אני אגדיר את זה בצורה ברורה, חבר הכנסת טל ואני תקועים פה בסיטואציה שלא נוחה לשנינו במובן מסוים, אבל אני לא מדבר על הפן האישי עכשיו, אלא על הפן של תפיסתה של הכנסת את עבודתה.

מנחם בן-ששון: חוקים הנוגעים לבחירות נעשים בוועדת החוקה, חוק ומשפט, חוקי יסוד נעשים בוועדת החוקה, חוק ומשפט.

מנחם בן-ששון: הם נעשים כחוקי יסוד, והם לא נעשים בראש ובראשונה בשום פנים ואופן כתקנות, וכך ניסו להביא את זה בשלב הראשון.

מנחם בן-ששון: התעשת יושב ראש הוועדה המשותפת בנקודה מסוימת והבין שצריך להוליך את זה במסלול תקין יותר.

מנחם בן-ששון: אני מייד אגיע למהלך.

מנחם בן-ששון: אני אסקור אותו בקצרה.

מנחם בן-ששון: היה לנו דיון, והסברתי את המהלך.

מנחם בן-ששון: אמרתי שאסור להוביל, לא כי אסור לתת חוק כזה – חוק כזה טוב שיהיה, אלא הוא צריך להיעשות כחוק יסוד בוועדת החוקה, חוק ומשפט.

מנחם בן-ששון: המסר לציבור הוא לא נכון כשאתה עושה מהלך שכזה.

מנחם בן-ששון: דנו בסוגיה הזאת בוועדת הכנסת.

מנחם בן-ששון: היה אפילו מי שאמר אז באחת ההזדמנויות: תראה, נגמור את זה בקריאה ראשונה בוועדה משותפת, והחוק יבוא לסיום בוועדת החוקה, חוק ומשפט לשתי הקריאות האחרונות.

מנחם בן-ששון: אני מקווה שאפשר יהיה לעמוד בזה פעם.

מנחם בן-ששון: בואו נחזור למהות.

מנחם בן-ששון: למה?

מנחם בן-ששון: ככל שהתקדם הדיון בחוק, הבנתם את זה, משום שיש כאן שאלות מהותיות, לא רק על סדרי בחירות, אלא מה המשמעות של גוף שנבחר, מה המשמעות שלו כשהוא הולך אל העם, איך הוא שואל את העם את השאלה, השאלה של מימון היא לא שאלה שולית, השאלה של תעמולה שלא גמרנו אותה, אלא הצמדנו אותה לחוק אחר, נשארה פתוחה.

מנחם בן-ששון: אנחנו השארנו שאלה ענקית פתוחה.

מנחם בן-ששון: אלה הן שאלות שלא מבררים כלאחר יד, לא עושים אותן בחיפזון, פה לא מדובר ביציאת מצרים.

מנחם בן-ששון: לכן הטענה שלי לכל אורך הדרך וגם היום היא עדיין – חברים, בואו נאשר את החוק הזה אבל כחוק יסוד.

מנחם בן-ששון: נאשר אותו כחוק יסוד, משום שזה מעמדו.

מנחם בן-ששון: זאת אומרת שכשנבוא להצביע, אני לא יכול לפרק את זה, אבל הייתי מאוד שמח לפרק לפחות את הסעיף הזה בלי ויכוח ולהגיד: זה נכון, אבל זה יהיה חוק יסוד לפי הגדרת חוק הכנסת.

מנחם בן-ששון: אני מדבר עכשיו על סעיף 4 שמבטל את סעיף 4 לחוק אחר.

מנחם בן-ששון: הרי מה יקרה ביום מן הימים?

מנחם בן-ששון: אם ממשלה תרצה לגבור, היא תגיד שסעיף 4 כן קיים ושוב תחזיר את זה לרוב של שניים לאחד בכנסת.

מנחם בן-ששון: למה לעשות את זה כך?

מנחם בן-ששון: הרי אין לזה רוב מיוחס.

מנחם בן-ששון: אז אני חוזר ואומר: מבחינה פרוצדוראלית תשאירו את זה כחוק יסוד, כי אם לא תשאירו את זה כחוק יסוד, באותה קלות שהחזרתם את זה כחוק רגיל ומצביעים על זה כחוק רגיל, כי אומרים זה לא יהיה חוק יסוד - - -

קולט אביטל: אפשר לקבל חוות דעת של היועצת המשפטית?

מנחם בן-ששון: כן, היא מייד תגיד את זה.

מנחם בן-ששון: אני מניח שאמרתי דבר אחראי.

מנחם בן-ששון: הדבר השני שהיה לא תקין, ובזה לא הוא אשם ולא אני אשם, שבוועדה המשותפת, כשנעשית ועדה משותפת, אומרים כך: ראש הוועדה המשותפת ייקבע על ידי ועדת הכנסת מתוך חברי אותה ועדה שלפי דעת ועדת הכנסת העניין נוגע לה יותר מבחינת תפקידיה.

מנחם בן-ששון: ועדת הכנסת קבעה שראש ועדת הכנסת יהיה.

מנחם בן-ששון: למה?

מנחם בן-ששון: מתוך הנחה שפה עוסקים בחבלה, בסיכול ממוקד של מי שלא עושה את עבודתו.

דוד טל: ועדת הכנסת שלא הייתה בראשותי.

מנחם בן-ששון: אמרתי, שלא לטעמך ולא לטעמי.

דוד טל: לא, שלא הייתה בראשותי.

מנחם בן-ששון: כן, אני יודע.

זהבה גלאון: אני לא יודעת אם זה לא לטעמו, זה לא היה בראשותו.

מנחם בן-ששון: חברים, אנחנו נמצאים פה במהלך שהוא שלוש פעמים לא נכון מבחינת אדמיניסטרציה של הבית הזה.

מנחם בן-ששון: אין טעם לקחת את זה לבג"צ, בג"צ אמר את דבריו, אני מרגיע את ידידתי מימין.

מנחם בן-ששון: אל תלכי לבג"צ, בג"צ אמר את דברו.

מנחם בן-ששון: החלטות של ועדת הכנסת הן סופיות לגבי סדרי הבית.

מנחם בן-ששון: אבל תבינו שזה בלתי תקין בעליל וזה לא תקין גם למהותו של המהלך.

מנחם בן-ששון: הבית יכול לומר את דברו, הבית יכול להחליט שיעשו את זה בתקנות, הבית יכול להגיד שיעשו את זה בצווים.

מנחם בן-ששון: יש מידה רבה של אי-סבירות גם במצב שנקלענו אליו היום.

מנחם בן-ששון: ואני חוזר ואומר: אפשר לתקן אותו עדיין.

מנחם בן-ששון: אפשר לא להצביע על סעיף 4, לבקש מהיושב ראש לפצל אותו, לעשות את זה כחוק יסוד.

מנחם בן-ששון: הנקודה האחרונה היא נקודה אישית, ועכשיו אני אענה לחבר הכנסת פרוש, כך שהוא יוכל מייד לשדר אותה גם בטלפון.

מנחם בן-ששון: אין שום חוק שנבלם בוועדת החוקה, חוק ומשפט.

מנחם בן-ששון: בחוק הזה של המצעדים של ההומוסקסואלים הייתה איזושהי הסכמה מסביב לשולחן שתהיה הידברות, חבר הכנסת פרוש, והייתה הידברות בין אנשים, בין חברי כנסת.

יצחק לוי: כל נושא בתי הדין הרבניים - - -

מנחם בן-ששון: בסוגיה של החוק הזה אני התחייבתי להביא את החוק לדיון, אלא שאמרתי, עמדתי היא שאני אביא אותו לדיון עם דילמה שזה יהיה חוק יסוד ולא רק חוק סתם, בוודאי שלא צו.

מנחם בן-ששון: מה נשאר לנו?

מנחם בן-ששון: שזה נגרר חודשים על חודשים.

מנחם בן-ששון: היינו גומרים מזמן את העבודה.

מנחם בן-ששון: אני חוזר ואומר – ואני אומר את זה עד היום - שהייתי מייעץ לכם להצביע עליו כחוק יסוד, כי אני חושב שזו היא תקנתו הנכונה.

מנחם בן-ששון: וברמה האישית האחרונה הקטנונית, הרי אני יכול לבקש זכות דיבור עכשיו על סעיף גדול – הוא יכול לא לתת לי - שנקרא תעמולה.

דוד טל: אל תהיה קטנוני.

מנחם בן-ששון: אני אומר לכם עוד הפעם, אני לא חושב שדיון בחוק כל כך כבד הוא פיליבסטר לכל אורך הדרך, ואני כאן משבח את יושב ראש הוועדה.

מנחם בן-ששון: יושב ראש הוועדה בסוגיות מסוימות, שהבין שהן חשובות, נתן את האפשרות לליבון שלהן.

מנחם בן-ששון: זה מה שמעמיד אותי היום במצב שבו אני יכול להגיד לכם: חברים, החוק הזה בשל אוטוטו להיות חוק יסוד, בואו נצביע עליו כחוק יסוד, כי הוא את מלאכתו במיטב ובמרב הצליח להוציא והצליח להעמיד בפניכם היום חוק פי כמה תקין מן הנייר שהובא לפני ועדת הכנסת לפני למעלה משנה.

דוד טל: תודה רבה.

דוד טל: רבותיי, בקצרה חברי הכנסת זהבה גלאון, טלב אלסאנע, שלמה מולה, גדעון סער ודב חנין.

זהבה גלאון: אדוני היושב ראש, אני שמחה שאני מדברת אחרי יושב ראש ועדת החוקה, חוק ומשפט, שניסה לשכנע את הוועדה במיטב הרהיטות שלו למה יש כאן בעיה של אדמיניסטרציה והחוק הזה הוא בעצם חוק טוב, אבל אם הוא יאושר כחוק יסוד הוא יהיה ממש חוק מצוין שאפשר יהיה להצביע עליו.

זהבה גלאון: אני מודה שזה ממש לא מעניין אותי.

זהבה גלאון: אני רוצה לנצל את מעט הזמן שיש לי.

דוד טל: ואז תתמכי בו?

זהבה גלאון: לא, מייד אני אומר.

דוד טל: אז למה לי להתאמץ?

זהבה גלאון: אדוני שיבח אותך קודם בשם יושב ראש ועדת החוקה, חוק ומשפט, ואני רוצה לשבח אותך על הטולרנטיות שלך ועל היכולת לתת לי להגיד דברים, גם כשאתה חושב שאתה לא צריך להתאמץ.

זהבה גלאון: אני רוצה לומר לחברי הוועדה ולחבר הכנסת בן-ששון, שאנחנו בכלל לא מתעסקים בפרוצדורה.

זהבה גלאון: זה ממש לא מעניין – כלומר, זה מעניין באיזו ועדה זה נידון – יכול להיות שזה היה צריך להיות בוועדת החוקה, חוק ומשפט.

זהבה גלאון: זה בטח לא חוק טוב.

זהבה גלאון: בטח הבעיה שלו אינה האם הוא יהיה חוק יסוד או חוק רגיל, משדורג ככל שיהיה.

זהבה גלאון: לא זאת הבעיה בכלל.

זהבה גלאון: הבעיה היא הרבה יותר מהותית, היא בכלל לא פרוצדורלית.

זהבה גלאון: הבעיה היא האם כנסת ישראל, כשמדובר בשאלות קשות, בשאלות של הכרעה, האם בשאלות של הכרעה היא מעבירה את ההכרעה לעם ולא מקבלת החלטות בעצמה.

זהבה גלאון: אתה דואג באיזו ועדה זה יידון?

זהבה גלאון: אתה צריך לדאוג למעמדה של הכנסת.

זהבה גלאון: מה בעצם אנחנו הולכים לעשות עכשיו, אם נחוקק את החוק הזה?

זהבה גלאון: אנחנו הולכים לפגוע במעמדה של הכנסת כריבון במשטר של נציגים, זה הדבר הכי מהותי בעיניי.

זהבה גלאון: כל הנושא של יחסי הכוחות, כל הנושא של חלוקת התפקידים בין הרשות המבצעת, בין הרשות המחוקקת ובינה לבין הציבור, אנחנו נותנים לזה יד עכשיו?

זהבה גלאון: אנחנו הולכים לומר שהחלטות שהממשלה מקבלת, בעצם הכנסת אומרת: אנחנו קוראים תגר על הלגיטימיות של ההחלטות של הממשלה.

מנחם בן-ששון: לא, זאת טעות גדולה, כי הכנסת כבר החליטה על עשיית משאל עם.

זהבה גלאון: אז מה, אני יודעת, נראה לך שאני לא יודעת?

מנחם בן-ששון: רק רציתי לתקן.

זהבה גלאון: אבל אנחנו הולכים עכשיו לקחת נושא של סוגייה ספציפית, במקרה הזה רמת-הגולן, וזה ממש לא משנה.

זהבה גלאון: זה לא סוד, שאני תומכת בהסדר שלום שיש לו תג מחיר ברור, וזה ירידה מרמת הגולן.

זהבה גלאון: כך אני מאמינה, עדיף שלום בלי רמת-הגולן מאשר רמת-הגולן בלי שלום, אבל זה לא רלוונטי, זה מהותי.

זהבה גלאון: גם אם הייתי תומכת בהישארותו של רמת-הגולן, אנחנו הולכים עכשיו ואומרים: אנחנו הולכים לשנות את כללי המשחק, אנחנו הולכים להעביר את האחריות מהגוף המחוקק, כשאנחנו המחוקקים, לעם.

זהבה גלאון: זאת האחריות שלנו עכשיו כחברי כנסת לא רק לחשוב האם זה צריך להיות נידון בוועדת החוקה, חוק ומשפט והאם זה צריך להיות חוק יסוד או לא חוק יסוד.

זהבה גלאון: אנחנו צריכים להבין את המשמעות של מה שאנחנו עכשיו עושים, וזאת הנקודה שרציתי לשים עליה את הדגש, ולכן אנחנו לא נתמוך.

משה שרוני: אף אחד לא חשב שאתם תתמכו.

זהבה גלאון: אדוני היושב ראש, לכן סיעת מרצ מתנגדת לחוק הזה.

זהבה גלאון: אני גם מודה שסיעת מרצ תמהה על ההחלטות המוזרות של סיעת העבודה לתמוך בחוק.

גדעון סער: עד שסיעת העבודה מקבלת החלטה טובה?

דב חנין: חבר הכנסת אהוד ברק - - - - - - והוא ייקח אתו את החברים שלו.

זהבה גלאון: לא, בפעם הבאה אתם תצטמקו לא ל-19 מנדטים.

זהבה גלאון: כל אחד כבר צריך לחשוב על עצמו.

גדעון סער: אבל זהבה, זה לא שאתם גדלתם.

זהבה גלאון: על זה בוכה הנביא, אז מה?

דוד טל: חבר הכנסת טלב אלסאנע, בבקשה.

טלב אלסאנע: אני נגד הבעת אי-אמון של הכנסת בעצמה וביכולתה לקבל החלטות.

טלב אלסאנע: הרי כולנו יודעים שכאשר הכנסת קיבלה החלטה או חוק להחיל את המשפט, השיפוט והמינהל של מדינת-ישראל על הגולן, לא התקיים משאל עם כדי לאשר את ההחלטה הזאת.

טלב אלסאנע: הכנסת הייתה ריבונית, כולם קיבלו את הצעת החוק, אז מדוע הכנסת יכולה לקבל החלטה להחיל את הריבונות ואת המשפט, השיפוט והמינהל על הגולן, והכנסת לא מסוגלת לבטל את החלטתה?

טלב אלסאנע: את זה אני לא מבין.

טלב אלסאנע: מדוע הפה שמחליט לספח לא יכול להחליט לבטל את הסיפוח?

טלב אלסאנע: מדוע אפשר להנציח את מצב המלחמה, אבל לנו אין סמכות לקדם את השלום?

טלב אלסאנע: זה דבר שהוא תמוה בעיניי.

טלב אלסאנע: דבר שני הוא לא פחות חשוב.

טלב אלסאנע: אני רואה שיש כאן ניצול סמכות לרעה של ועדת הכנסת.

טלב אלסאנע: מי החליט למשל שהוועדה המשותפת תהיה ועדת הכנסת וועדת החוקה, חוק ומשפט, כשכולנו יודעים שזאת סמכות של ועדת החוקה, חוק ומשפט על פי מהות העניין.

טלב אלסאנע: למה לא למשל ועדה משותפת של ועדת החוקה, חוק ומשפט עם הוועדה לענייני ביקורת המדינה?

טלב אלסאנע: אלא מה, מאחר שוועדת הכנסת אמורה להחליט איזו ועדה תדון, היא נטלה לעצמה את הסמכות שהיא תהיה הוועדה המשותפת ויושב ראש ועדת הכנסת יהיה יושב ראש הוועדה המשותפת, ולמה?

טלב אלסאנע: כי יש לה עמדה פוליטית ברורה.

טלב אלסאנע: ולכן יש כאן רצון לקבוע את התוצאה על-פי הרכב הוועדה.

יצחק לוי: למה נזכרתם עכשיו?

גדעון סער: עשינו את זה מזמן.

יצחק לוי: עכשיו נזכרתם?

טלב אלסאנע: רבותיי, אני מפנה למשל לסעיף 3, שמדבר על החלטת ממשלה כאשר לאחר מכן מתקיימות בחירות.

טלב אלסאנע: כאן אין צורך במשאל עם.

טלב אלסאנע: אני שואל, מדוע הממשלה הקודמת, שנבחרה כדת וכדין, החלטתה טעונה משאל עם והחלטת הממשלה שלאחר מכן, הרי כל הממשלות מתחרות בבחירות כלליות, אז מה ההבדל?

טלב אלסאנע: לעניות דעתי, יש כאן מגמה, ולכן הצעת החוק הזאת תפורה פוליטית והיא מגמתית.

טלב אלסאנע: תודה רבה.

דוד טל: חבר הכנסת חסון, מלשכת ראש הממשלה העבירו לי פתק שראש הממשלה נתן חופש הצבעה בנושא הזה.

יואל חסון: הקואליציה וראש הממשלה חושבים שהחוק הזה יעבור - - -

זהבה גלאון: הכל יאומן כבר, כל מה שלא יעלה על הדעת עולה על הדעת.

שלמה מולה: אדוני היושב ראש, אני דווקא רוצה להמשיך מהמקום שדיבר עליו פרופסור בן-ששון.

שלמה מולה: ברמה העקרונית אני נגד משאל עם בכלל כל עוד אין לנו חוקה.

שלמה מולה: אני חושב שמי שמתחיל במשאל עם ברמת-הגולן, צריך לדעת שהוא מסיים גם בפסח, גם בשבת, גם במהגרים וגם מחר בבוקר שלא תהיה עלייה של יהודים ונגד חוק השבות, משאל עם כמשאל עם.

שלמה מולה: אם הייתה לנו חוקה מאז קום המדינה כמו במדינות אחרות, יכול להיות שהיה לנו הרבה יותר קל.

שלמה מולה: אני רוצה לתת משל – אדם שיש לו קופסת מלפפונים, כשהוא פותח אותה, אם הוא מוציא אחד, הוא צריך לדעת שהיתר אחרי כמה ימים נרקבים.

יצחק לוי: יש לי ניסיון בזה, אתה יכול לשים בפריז'ידר, לא יקרה לו דבר...

שלמה מולה: זאת שאלה חוקתית.

שלמה מולה: לא הכל פוליטיקה, לא הכל ימין ושמאל.

שלמה מולה: אני באמת מתפלא דווקא על מפלגת העבודה.

שלמה מולה: חשבתי שאצל הרבה מאוד חברים שלטון החוק והחשיבה החוקתית יהיו נר לרגליהם.

דוד טל: איפה זה פוגע בשלטון החוק?

שלמה מולה: אני חושב שמשאל עם מרוקן מתוכן את תפקידה של הכנסת כפרלמנט.

שלמה מולה: בואו נחוקק חוקה, גם בחוקה יהיה משאל עם, סוגיות שאפשר לדון בהן, אבל לעשות מחטף כי אנחנו כאילו קרבים לבחירות אז צריך למצוא חן, אני חושב שזה דבר מסוכן.

שלמה מולה: אני שמח שראש הממשלה אפשר חופש הצבעה.

שלמה מולה: האמת היא שגם ככה הייתי מצביע נגד.

שלמה מולה: אני אצביע נגד.

דוד טל: תודה רבה.

דוד טל: אני רק רוצה להזכיר שראש הממשלה אהוד אולמרט בזמנו תמך במשאל עם.

דוד טל: אהוד ברק תמך במשאל עם.

דוד טל: יצחק רבין זכרונו לברכה תמך במשאל עם.

זהבה גלאון: דרך אגב, הם באמת - - -

יצחק לוי: נקבע לפני 10 שנים.

אסתרינה טרטמן: זה נחקק לפני 10 שנים.

אסתרינה טרטמן: אדוני היושב ראש, על מה בעצם מצביעים, לא מצביעים כן או לא משאל עם, זה כבר נחקק לפני 10 שנים במדינת ישראל.

אסתרינה טרטמן: היום אנחנו מצביעים על - - -

מנחם בן-ששון: אנחנו מבטלים את חוק היסוד.

גדעון סער: אדוני היושב ראש, אני בפתח דבריי רוצה לברך את סיעות העבודה וקדימה על השינוי בעמדתן.

זהבה גלאון: הלך הזרזיר אצל העורב.

דוד טל: אני לא שיניתי את עמדתי, הייתי צמוד לעמדה שלי, גם אם אני בקדימה.

גדעון סער: אני מדבר על עמדת קדימה לאפשר חופש הצבעה ועל עמדת סיעת העבודה לתמוך בהצעת החוק.

גדעון סער: אני רוצה רק להזכיר – כי הזכיר לי את זה ממלא מקום היושב ראש בהנהלת הקואליציה – מה היה בקריאה הטרומית, כאשר ראש הממשלה ישב במליאה והצביע נגד, אם כי הוא לא הצליח כל כך לשכנע בזה את חבריו, והעברנו את זה בקריאה טרומית על אפו ועל חמתו.

גדעון סער: אני שמח שהיום הוא מאפשר, כאילו מישהו בא ושאל אותו: אדוני ראש הממשלה, האם אתה מאפשר?

גדעון סער: בכל מקרה, אני שמח שהוא מאפשר.

גדעון סער: אבל אדוני היושב ראש, יש נושאים שעדיין טעונים ליבון, כמו סוגיית המימון, ונכריע בהם בהמשך הליכי החקיקה.

גדעון סער: אבל אני רוצה לומר לחברת הכנסת גלאון: זה לא במקום הכרעת הכנסת, זה בנוסף להכרעת הכנסת.

גדעון סער: אנחנו כבר היינו במצבים במדינת-ישראל, שנושאים מהסוג הזה הוכרעו באמצעות הענקת מיצובישי, הענקת טובות הנאה, מינויים של סגני שרים.

גדעון סער: אנחנו רוצים, מה לעשות, להצביע היום כדי להעביר מסר, שכאשר אהוד אולמרט ללא רוב בבית הזה, ללא דיון כלשהו בממשלה או בקבינט – אגב, אחרי דוח ועדת וינוגרד, במיעוט טוטאלי בציבור, לפי כל סקרי דעת הקהל, אני כבר לא מתייחס לסקרים האחרונים שמראים את העלייה הגדולה בהתנגדות לירידה מהגולן - מנהל משא ומתן על המשך אחיזתנו בגולן, עליו הכנסת הזאת, לא הכנסת הנוכחית, אבל עליו הכנסת החילה את החוק הישראלי ב-1981 ברוב ענק.

גדעון סער: אנחנו היום מעבירים מסר בהעברת החוק הזה ובשבוע הבא במליאה, שלא אדם אחד שאין לו מנדט יכריע על גורל חבל ארץ ויושביו, אלא הציבור במדינת-ישראל.

גדעון סער: אם יהיה רוב לכך בבית הזה, הוא יידרש להכריע בנושא.

גדעון סער: אני חושב שזה מסר מדיני חשוב.

גדעון סער: אני בטוח שיבינו אותו בכל מקום בעולם מפריז – אני אומר פריז כי יכול להיות שתהיה שם איזו פגישה – ועד אנקרה שם מתקיימות הפגישות.

גדעון סער: יבינו את המסר הזה בכל מקום.

משה שרוני: גדעון, גם הבוס שלך רצה למכור את רמת הגולן, זה לא פייר.

גדעון סער: אני לא יודע מה העסקה האחרונה שעשו אתך, אבל הרי זה יתברר תוך כמה ימים, אז אני מציע לך להירגע.

משה שרוני: אתי לא עושים עסקאות, אתכם עושים עסקאות.

דב חנין: תודה רבה, אדוני היושב ראש.

דב חנין: החוק הזה הוא חוק גרוע.

דב חנין: אני אומר חמישה טעמים בקצרה למה הוא גרוע.

דב חנין: אין לי פה זכות ההצבעה, אז לפחות כמו שאמר יוסף חיים ברנר, את זכות הצעקה יש לי.

דב חנין: הוא גרוע מחמישה טעמים.

דב חנין: על הטעם הראשון דיבר בהרחבה חבר הכנסת בן-ששון – הטעם המשפטי הקונסטיטוציוני.

דב חנין: החוק הזה בפועל מבטל חוק יסוד.

דב חנין: כל הטעמים הפרוצדוראליים שחבר הכנסת בן-ששון דיבר עליהם נכונים, אני רק יכול להצטרף לדבריו.

דב חנין: הטעם השני הוא הטעם הפוליטי.

דב חנין: עמיתיי חברי הכנסת, שימו לב לאבסורד הנורא של הפוליטיקה הישראלית, כמה בקלות אפשר להחליט על מלחמה.

דב חנין: שני אנשים מחליטים ביניהם לצאת למלחמה, אבל את השלום - אפשר וצריך וכדאי לסנדל את השלום.

דב חנין: כמו שאומר חבר הכנסת סער: הכנסת תחליט?

דב חנין: זה לא מספיק, נלך לעם.

דב חנין: טעם שלישי - זאת שבירת המשטר הקונסטיטוציוני של מדינת ישראל.

דב חנין: אל תגידו לי שזה כבר הוחלט בחוק יסוד.

דב חנין: חוק היסוד שהחליט את זה כלל מנגנון שלם, הוא עסקת חבילה החוק שהחליט את זה.

דב חנין: אתם היום שוברים את עסקת החבילה.

דוד טל: שוועדת הבחירות תתקין תקנות למשאל עם.

דב חנין: לא, ממש לא.

יצחק לוי: איזו עסקת חבילה?

יצחק לוי: החוק לא קבע שום עסקת חבילה.

יצחק לוי: תגיד לי איזו עסקת חבילה.

דב חנין: קרא את חוק היסוד.

יצחק לוי: אני קראתי.

דב חנין: מאה אחוז, אין לי בעיה.

דב חנין: אם היושב ראש נותן לי חצי שעה, אני אסביר את זה.

דוד טל: גם לא דקה נוספת.

דב חנין: יפה.

דב חנין: אם הוא לא נותן לי, אני מסתפק בכותרת.

דב חנין: רבותיי חברי הכנסת, הוא נתן לי הזדמנות לדבר בקיצור, אז אנסה לדבר בקיצור.

דב חנין: אתם שוברים את המשטר הקונסטיטוציוני.

דב חנין: זה מתחיל ברמת-הגולן.

דב חנין: אני מבטיח לכם חבר הכנסת לוי, חבר הכנסת פרוש, אתה תראה את זה בענייני דת ומדינה מהר מאוד ובנושאים אחרים גם כן, וזה נעשה בדרך לא ראויה.

דב חנין: בוודאי לא זו הדרך לעשות את זה.

דב חנין: טעם נוסף – עמיתיי חברי הכנסת, תראו רק ניסיון מהימים האחרונים.

דב חנין: הנה, יש לנו ניסיון מהמציאות.

דב חנין: אירלנד הלכה למשאל עם, מישהו מכם קרא מה קרה שם עכשיו?

דב חנין: מישהו מכם עוקב אחרי הבלגן המוחלט הכלל אירופי שאירלנד נקלעה אליו?

דב חנין: משאל עם זאת רולטה רוסית.

דב חנין: זאת לפעמים החלטה של מיעוט.

דב חנין: הצביע מיעוט באירלנד.

דב חנין: מיעוט הכניס באירלנד והכניס את כל אירופה לבוקה ומבולקה.

משה שרוני: אם היינו על יד אירלנד, לא היינו מבקשים משאל עם.

דב חנין: לעיקרון של הדמוקרטיה הייצוגית, מעבר לשאלות העקרוניות, יש טעמים מאוד מאוד חשובים של מדע המדינה.

דב חנין: המערכת הפוליטית היא מערכת מתווכת, היא מערכת מאזנת, היא מערכת שיכולה לשקול, לשקלל.

דב חנין: יש יתרונות למערכת הזאת.

דב חנין: אל תזרקו אותה לפח, כי אתם רוצים - - -

דוד טל: תודה רבה.

דב חנין: עוד לא גמרתי, שתי הערות אחרונות.

דוד טל: דיברת על חמש נקודות.

דב חנין: דיברתי על שלוש.

זהבה גלאון: אבל הוא אומר דברי טעם.

דוד טל: את גם אמרת דברי טעם, אז מה?

דוד טל: הגבלתי אותך.

דב חנין: חבר הכנסת טל, אמרתי חמש, ציינתי שלוש, השתיים האחרונות יהיו מאוד בקיצור.

דב חנין: האבודים בכנסת, מפלגת האבודה - מפלגת העבודה אני מבין שהאדון ברק שנבחר כמנהיג מחנה השלום שכח את זה מזמן.

דב חנין: אני מבין שחבר הכנסת דוד רותם מקבל אותו בברכה לאיחוד הלאומי.

דב חנין: אני בטוח שיקבלו גם את חבריו.

יצחק לוי: סליחה, חבר הכנסת רותם לא באיחוד הלאומי.

יצחק לוי: אני מקבל אותו לאיחוד הלאומי, בתנאי שהוא נכנס לעזה.

דב חנין: סליחה, הוא בישראל ביתנו.

דב חנין: יפה, חבר הכנסת יצחק לוי מקבל אותו לאיחוד הלאומי וחברת הכנסת אסתרינה טרטמן מקבלת אותו לישראל ביתנו.

דב חנין: יש לו הרבה מקומות.

דב חנין: שילך ממחנה השלום, אנחנו לא רוצים אותו.

דב חנין: שיתרחק ממנו, אין לו שום קשר למחנה השלום.

דב חנין: נקודה חמישית, לסיום, כיוון שאני נתתי מחמאות גדולות לסיעת הליכוד לפני יומיים בכנסת על מחויבות לפרלמנטריזם, אני רוצה להציע לסיעת הליכוד לחזור אחורה ולראות אם גישתה ההיסטורית של תנועת החירות, שהיא אמנם לא סיעת הליכוד - - -

גדעון סער: אדוני טועה פה.

דב חנין: לא, אני לא טועה.

גדעון סער: בנושא משאל עם, עמדתנו הייתה בעד משאל עם מאז ומתמיד, גם כאשר אנחנו היינו בשלטון דרך אגב.

דב חנין: כשאתם הייתם בשלטון, כי רציתם לסנדל את השלום.

דב חנין: לכן אדוני היושב ראש, אני יודע שרוב חברי הכנסת הגיעו לכאן עם דעות מגובשות, אבל אני מציע לכל חברי הכנסת לשקול את העניין הזה פעם נוספת.

דב חנין: זאת בכייה לדורות.

דוד טל: חבר הכנסת יואל חסון, אני אפשרתי לך לפנים משורת הדין, גם לך וגם לחברת הכנסת קולט אביטל, ולכן אבקש לעשות זאת בקצרה.

קריאה: - - -

דוד טל: זה יום היסטורי.

דוד טל: היו לנו 10 דיונים.

דוד טל: ב-10 דיונים יכולת לדבר שעתיים שלמות.

יואל חסון: אני רוצה להתייחס לדבריו של יושב ראש סיעת הליכוד.

יואל חסון: הוא יודע יפה מאוד, שאם הקואליציה – אני לא מדבר רק על קדימה - הייתה מחליטה להיערך להצבעה הזאת ולהתנגד, אותה התרה של ראש הממשלה, אם היא לא הייתה קיימת, כנראה שהחוק לא היה עובר.

יואל חסון: בכלל, חבר הכנסת סער כשאתה מדבר על שינוי עמדות, תסתכל קודם כל על היושב ראש שלך ועל החבר שלו רון לאודר, ותשאל אותו אם הוא היה מצביע היום, אם הוא היה מצביע היום בעד משאל העם.

יואל חסון: אם חבר הכנסת נתניהו היה מוכן לזה, אל תלמדו אותנו על שינוי עמדות.

יואל חסון: אגב, מי שמכיר את התבטאויותיו של ראש הממשלה, הוא כבר שנים רבות מאמין בנושא רמת-הגולן והוא התבטא בנושא הזה.

גדעון סער: הוא הצביע נגד במליאה.

יואל חסון: זו הייתה עמדת קואליציה.

גדעון סער: הוא נשאר לבד.

יואל חסון: לגופו של עניין, אנחנו אפשרנו את חופש ההצבעה, ואכן סביר להניח שזה יעבור.

יואל חסון: אני קודם כל בעד משא ומתן עם הסורים, ואני חושב שראוי שמדינת ישראל תקיים משא ומתן עם הסורים.

טלב אלסאנע: אבל לא תעשה שלום איתם.

יואל חסון: אבל מצד שני, אני אומר שאם אפשר להשיג שלום, בעזרת השם נשיג שלום.

יואל חסון: אבל אני חושב באופן אישי שבסוגיית רמת הגולן וויתור כזה או אחר על רמת הגולן, ברגע שיגיע המשא ומתן ויבשיל לידי טיוטה או כיוון של טיוטה של הסכם מדיני או הסכם שלום, ראוי ואף חובה שבסוגיה הזאת זה יגיע למשאל עם וראוי שגם הכללים ייבחנו כדי לדעת שאותו משאל עם יהיה משאל שהתוצאות שלו יהיו מקובלות ולא יהיו הטעיות ונוכל לשים לב שהתוצאה של אותו משאל עם תהיה תוצאה שהציבור יוכל לעמוד בה ולקבל אותה לכאן או לכאן.

דוד טל: תודה רבה.

דוד טל: חברת הכנסת קולט אביטל, אחרונת הדוברים.

דוד טל: מייד לאחר מכן הצבעה.

שלמה מולה: אין הצבעה אישית?

דוד טל: אדוני, אם תבקש, אני אאפשר לך.

שלמה מולה: אני מבקש.

דוד טל: אני לא חוסך שוט מבעליו.

דוד טל: אני חושב שמי שמצביע, ראוי וכדאי – אגב, שאנחנו מצולמים – שזה יירשם ושזה ייראה.

דוד טל: אני לא רואה בזה בעיה.

קולט אביטל: אדוני היושב ראש, אני לא התכוונתי לדבר היום כי עמדתנו ברורה, אבל כיוון שכל אחד ניצל את הדיון הזה, שהוא דיון על חוק די כבד, כדי להפוך את מפלגת העבודה לשק חבטות, אני רוצה להזכיר שעמדתנו בעניין הזה ברורה, לא מאותם טעמים של הליכוד.

זהבה גלאון: אבל לפני שבוע הייתה לכם עמדה אחרת.

קולט אביטל: אני לא הפרעתי לך.

קולט אביטל: מי שהבטיח ראשון שיהיה משאל עם היה ראש הממשלה רבין, ולאחריו הבטיח את זה גם אהוד ברק.

דב חנין: ואת כל הדברים האחרים שכחתם מזמן.

דב חנין: הוא מתהפך בקברו.

דוד טל: דב, אני קורא אותך לסדר.

דב חנין: תוציא אותי.

דוד טל: אז אולי תמנע את זה ממני ותצא לבד?

דב חנין: אבל אני לא מצביע.

דוד טל: אני יודע, אבל למה אתה רוצה שאני אהיה כזה רע ואני אוציא אותך?

קולט אביטל: דב יקירי, אני מכירה אותך כאדם נימוסי ולא כאדם מתלהם.

קולט אביטל: אתה היום יוצא מגדרך ומכליך.

קולט אביטל: אנחנו התחייבנו בפני העם.

קולט אביטל: זה לא פוסל את המסלול שנמצא בחוק הזה, החלטת ממשלה, החלטת כנסת ואחר כך הליכה לעם, ולכן אנחנו תומכים בזה.

דוד טל: תודה רבה.

דוד טל: רבותיי, הצעה לסדר ועוברים להצבעה.

מנחם בן-ששון: אני שואל את אדוני, איך אני יכול לעשות שני שינויים קלים בנוסח הזה ואז אני אוכל להצביע אתך.

דוד טל: אני מודיע לך שאתה לא יכול לעשות שום שינוי נוסף.

מנחם בן-ששון: בכל זאת אני שואל.

מנחם בן-ששון: אחד – בכותרת של החוק, בין המילה "חוק" למילה "סדרי" להוסיף את המילה "יסוד", מילה אחת בלבד.

קריאה: - - -

מנחם בן-ששון: אז אולי העבודה תצביע אתי.

מנחם בן-ששון: והשני - את סעיף 4 למחוק.

מנחם בן-ששון: כך אני לא צריך למחוק חוק שלם.

דוד טל: אין דרך.

דוד טל: אני עובר להצבעה, ובהצבעה לא מפריעים ליושב ראש.

דוד טל: חבר הכנסת מולה ביקש הצבעה שמית.

דוד טל: אנחנו עוברים להצבעה שמית.

דוד טל: מי בעד הצעת החוק, כפי שקראנו אותה בדיון הקודם וכפי שהסברתי אותה עכשיו?

דוד טל: אני קורא בהצבעה שמית: דוד טל – בעד מאיר פרוש – בעד גדעון סער – בעד אסתרינה טרטמן – בעד זהבה גלאון – נגד שלמה מולה נגוסה – נגד מנחם בן-ששון – נגד קולט אביטל – בעד – בעד אורית נוקד – בעד יצחק לוי – בעד טלב אלסאנע – נגד

דוד טל: שמונה בעד וארבעה מתנגדים.

דוד טל: אשר על כן אני קובע שההצעה עברה בשמונה נגד ארבעה ואין נמנעים.

יצחק לוי: אני מבקש רביזיה על ההצבעה.

דוד טל: מי בעד הרביזיה?

דוד טל: מי נגד הרביזיה?

דוד טל: בעד - מיעוט נגד – רוב הרביזיה לא נתקבלה.

דוד טל: הרביזיה לא התקבלה.

דוד טל: תודה רבה, אני מודה לכם מאוד.

דוד טל: הישיבה נעולה.